Il-bastiment Aquarius mhux se jitħalla jiġi Malta iżda l-immigranti se jitniżżlu mill-ewwel fuq bastiment Malti Il-Gvern Malti qal li 58 persuna li bħalissa jinsabu abbord il-bastiment MV Aquarius se jkunu qed jinġiebu Malta minn fejn kollha kemm huma se jkunu immedjatament mqassma f’erba’ stati membri oħra. Fi stqarrija, il-Gvern qal li dan se jkun qed isir wara li ħadem id f’id mal-Gvern Franċiż biex isolvi din il-kwistjoni. Madanakollu, il-bastiment MV Aquarius mhux se jkun qed jiġi Malta iżda l-immigranti se jkunu qed jintniżżlu abbord bastiment Malti fl-ibħra internazzjonali. “Din l-operazzjoni se tkun qed issir meta dan ikun loġistikament possibbli,” tgħid l-istqarrija. Minkejja dan, l-istqarrija fl-ebda ħin ma tgħid liema huma l-erba’ pajjiżi li se jkunu qed jieħdu l-immigranti. Il-Gvern saħaq li qed jgħin f’din is-sitwazzjoni minħabba raġunjiet umanitarji biss u insista li l-pożizzjoni tiegħu dwart iż-Żoni għat-Tfittix u s-Salvataġġ tibqa’ mhux mittiefsa. L-istqarrija ttemm tgħid li ġaladarba l-bastiment MV Aquarius ġie mneżża mir-reġistrazzjoni tiegħu, il-bastiment se jkun qiegħed ibaħħar lejn il-port li kien irreġistrat fih biex jissetilja l-pożizzjoni tiegħu.